CELEX: 32021D0512(02)
Language: sk
Date: 2021-05-07 00:00:00
Title: Rozhodnutie Komisie zo 7. mája 2021, ktorým sa mení rozhodnutie Komisie 2017/C 31/12, ktorým sa zriaďuje expertná skupina Komisie Platforma pre dobré životné podmienky zvierat (Text s významom pre EHP) 2021/C 185/04

12.5.2021   
               
               
                  SK
               
               
                  Úradný vestník Európskej únie
               
               
                  C 185/7
               
            
         ROZHODNUTIE KOMISIE
         zo 7. mája 2021,
         ktorým sa mení rozhodnutie Komisie 2017/C 31/12, ktorým sa zriaďuje expertná skupina Komisie Platforma pre dobré životné podmienky zvierat
         (Text s významom pre EHP)
         (2021/C 185/04)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Rozhodnutím Komisie 2017/C 31/12 (1) sa zriadila expertná skupina s názvom Platforma pre dobré životné podmienky zvierat (ďalej len „platforma“). Hlavnými úlohami platformy je asistovať Komisii a pomáhať jej viesť pravidelný dialóg o otázkach Únie, ktoré sa priamo týkajú dobrých životných podmienok zvierat, napríklad presadzovania právnych predpisov, výmen vedeckých poznatkov, inovácií a osvedčených postupov v oblasti dobrých životných podmienok zvierat.
                  
               
                     (2)
                  
                  
                     Obdobie uplatňovania rozhodnutia 2017/C 31/12 sa pôvodne stanovilo do 31. decembra 2019, pričom rozhodnutím Komisie 2019/C405/05 (2) sa predĺžilo do 30. júna 2021.
                  
               
                     (3)
                  
                  
                     Za štyri roky od začiatku svojho fungovania sa platforma stala široko uznávaným fórom na vedenie otvoreného dialógu o dobrých životných podmienkach zvierat, na výmenu osvedčených postupov a vykonávanie nelegislatívnych iniciatív s aktívnou účasťou členských štátov a príslušných zainteresovaných strán z celej Únie, pričom jej cieľom je zlepšiť životné podmienky zvierat.
                  
               
                     (4)
                  
                  
                     Komisia 20. mája 2020 prijala oznámenie pod názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu (3). Stratégia zahŕňa opatrenia týkajúce sa dobrých životných podmienok zvierat, ako napríklad preskúmanie možností zaviesť značku EÚ svedčiacu o dobrých životných podmienkach zvierat, riešenie otázok týkajúcich sa presadzovania právnych predpisov v oblasti dobrých životných podmienok zvierat alebo získavanie názorov v prospech revízie predmetných právnych predpisov v budúcnosti. Platforma môže zohrať dôležitú úlohu pri formovaní týchto opatrení.
                  
               
                     (5)
                  
                  
                     Okrem toho by platforma v kontexte nariadenia Európskeho parlamentu a Rady (EÚ) 2017/625 (4) mohla poskytovať Komisii pomoc pri zostavovaní usmerňovacích dokumentov k príprave nelegislatívnych aktov zameraných na uľahčenie a harmonizovanie vykonávania pravidiel v oblasti dobrých životných podmienok zvierat, ak by poskytovala poznatky k technickým a vedeckým otázkam, ako aj praktické skúsenosti v tejto oblasti.
                  
               
                     (6)
                  
                  
                     Činnosť platformy by preto mala pokračovať a členstvo v nej by sa malo obnoviť v snahe poskytovať užitočné príspevky v súvislosti s aktuálnymi prioritami Komisie v oblasti dobrých životných podmienok zvierat.
                  
               
                     (7)
                  
                  
                     Preto je vhodné predĺžiť obdobie uplatňovania rozhodnutia 2017/C 31/12 o 4 roky do 30. júna 2025.
                  
               
                     (8)
                  
                  
                     Rozhodnutie 2017/C 31/12 by sa preto malo zodpovedajúcim spôsobom zmeniť,
                  
               ROZHODLA TAKTO:
         
            Jediný článok
            Článok 16 rozhodnutia 2017/C 31/12 sa nahrádza takto:
            
               
                  „Článok 16
                  Uplatniteľnosť
                  Toto rozhodnutie sa uplatňuje do 30. júna 2025.“
               
            
         
         
            V Bruseli 7. mája 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Rozhodnutie Komisie z 24. januára 2017, ktorým sa zriaďuje expertná skupina Komisie Platforma pre dobré životné podmienky zvierat, (Ú. v. EÚ C 31, 31.1.2017, s. 61).
         
            (2)  Rozhodnutie Komisie z 29. novembra 2019, ktorým sa mení rozhodnutie 2017/C 31/12, ktorým sa zriaďuje expertná skupina Komisie Platforma pre dobré životné podmienky zvierat, (Ú. v. EÚ C 405, 2.12.2019, s. 5).
         
            (3)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu [COM(2020) 381 final].
         
            (4)  Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).